In nomine Domini Dei et Salvatoris nostri Jesu Christi, Hludovicus divina repropitiante clementia imperator augustus. Si fidelium nostrorum justis et revocabilibus petitionibus, quas, pro ecclesiarum sibi commissarum necessitatibus, nostris auribus intimare voluerunt, aurem accomodamus, easque ad optatum effectum perducimus, non solum regiam et imperatoriam exercemus consuetudinem, sed etiam eosdem fideles nostros, ad fidelitatem circa partes nostras propentius conservandam, sacerdotesque ac servos Dei, in eisdem ecclesiis pro nostris excessibus Domini misericordiam exorantes, promptiores atque devotiores reddimus. Proinde notum esse volumus omnium sancte ecclesie nostrorumque fidelium tam presentium quam et futurorum industre, quia Garnius comes, sub cujus cura atque regimine monasterium Sancti Marcelli, quod constat esse constructum in vico qui dicitur Hubiliacus, commissum habemus, nostram adiens celsitudinem indicavit mansuetudini nostre qualiter canonicis in eodem monasterio Deo deservientibus, quasdam res ejusdem monasterii ipse et antecessores sui ad eorum diversas necessitates fulciendas atque sublevandas tribuissent, videlicet villam quæ dicitur Floriacus, sitam in pago Magnimontense, cum omni integritate sua vel cum omnibus ad se pertinentibus, et in pago Cabilonense, in loco qui dicitur Boserontis, mansos XII cum omnibus ad se pertinentibus, obnixe nostram imperatoriam magestatis deprecans excellentiam, ut eorum facta nostra roboraremus confirmatione, quatinus deinceps inviolabilia perhennibus temporibus perseverent. Cujus supplicationi, quia dignam judicavimus, annuere placuit, et quod, ut predictum est, postulavit, ad effectum perducere non incongruum duximus. Proinde hos nostre auctoritatis apices, erga prefatos canonicos in memorato monasterio Domino per diuturna tempora militantes, divino inspirati amore, fieri jussimus, per quos decernimus atque sanccimus ut prescriptas res, videlicet prænominate ville ac antedictos mansos cum omnibus ad se juste et legaliter pertinentibus, sicut ab antedicto Warnio comite atque prædecessoribus suis jamdictis canonicis colatæ sunt, ita, per hanc nostram auctoritatem, in eorum jure ac potestate suis videlicet usibus diversisque necessitatibus ad divinum propensius cultum exsequendum famulantes, absque cujuslibet diminoratione aut retractione, permaneant, et nullus successorum suorum, rectorum videlicet predicti monasterii, ab eorum dominatione eas quoquomodo auferre aut in quamlibet partem quacumque occasione transferre presumat, et liceat eis jamdictis rebus, ad Domini et Dei nostri famulatum diligentius peragendum, absque cujusquam contrarietate uti, et quecumque ad nos in Domini nostri Jesu Christi militia usus et necessitates pertinent ordinare, exponere justeque efficere, quatinus sublata omnis indigentie penuria, pro nobis ac conjuge nostra proleque nostra, et pace et stabilitate tocius imperii a Deo nobis commissi, adtentius eos indesinenter Domini misericordiam exorare delectet. Et ut hec nostre confirmationis auctoritas perpetuam obtineat vigorem, de annulo nostro supter eam jussimus sigillare. Signum Hludovici serenissimi augusti. Hirminmarus notarius, ad vicem Hugonis, recognovi. Data VI kl. aug., anno Christo propitio XXII imperii Domni Hludovici piissimi augusti. In Dei nomine feliciter. Amen.